‘આજથી સાતેક વર્ષ અગાઉ સિંગાપુર ફરવા ગયેલો...’ પાઠકની અધિરાઈ તીવ્ર બની હતી એનો ખ્યાલ હતો એટલે વિભાકરે પોતાની ખુરસી એના ટેબલની વધુ નજીક ખસેડીને આગળ કહ્યું. ‘આમ તો દર વર્ષે પંદર-વીસ દિવસનું વેકેશન જુદા જુદા દેશમાં ભોગવું છું એટલે ખરીદીનો ખાસ કોઈ મોહ નથી. આપણે ત્યાં બધુંય મળે છે. એ છતાં, સિંગાપુરમાંથી એક બ્રીફકેસ ખરીદેલી. મગરના ચામડાની એ બ્રાઉન કલરની બ્રીફકેસ માટે એ સમયે ચાલીસ હજાર રૂપિયા ચૂકવેલા. મોંઘી લાગેલી, પણ ગમી ગઈ એટલે ખરીદી લીધેલી.’